Prislapp: 400 mill

ENDRET: Liv Signe Navarsete med ektemann Lars Petter Nesse i bryllupet deres i Lærdal i 2008. FOTO: ODD HELGE BRUGRAND

Navarsete ringte statsrådskollega - E16 ble flyttet bort fra huset hennes

Sp-leder Liv Signe Navarsete ringte Bård Vegar Solhjell da E16-traseen skulle legges 300 meter fra huset hennes. Hun fikk det som hun ville.

Tim Peters

Lars Joakim Skarvøy

Oppdatert 7. januar 2014

Artikkelen er over seks år gammel

Det melder NRK Dagsrevyen. Kort tid før den rødgrønne regjeringen gikk av ringte Navarsete til statsrådskollega Bård Vegar Solhjell (SV).

Hun ville ha den nye Europavei-traseen gjennom Lærdal lagt i tunell - fremfor 300 meter fra hennes og varaordfører-ektemann Lars Petter Nesses hus i bygda.

Anropet kom etter den rødgrønne regjeringens sviende valgnederlag i september i fjor - kort tid før både Solhjell og Navarsete skulle overlate kontorene til de blå.

Traseen endte da også i tunell - bort fra Navarsetes hus - mot Statens vegvesens anbefaling.

Prislapp: 400 millioner kroner ekstra.

- Saklige hensyn

Solhjell var miljøvernminister og behandlet saken fordi det var en innsigelsessak.

- Grunnen til at vi valgte tunell var for å legge veien rundt et strøk der det var tettbebygd og mye folk. Da legger man gjerne veien rundt om man kan. Det var også den avgjørelsen som ble tatt av meg og mitt departement, sier Solhjell til VG.

- Er det vanlig, også når det koster 400 millioner ekstra?

- For å si det slik. Har du vært mye rundt i Norge, så vet du at det ikke er uvanlig med tuneller og veier utenfor tettbygde strøk - der unger skal gå til skolen og så videre. Et enstemmig kommunestyre gikk inn for dette, svarer han.

- Hvor stor del av avgjørelsen kom fra Navarsete?

- 100 prosent kom fra saklige hensyn, som jeg satte meg inn i i forbindelse med saken. Jeg mener det er legitimt å jobbe for en sak i sitt hjemfylke. Det var ikke det som avgjorde denne saken.

- Du sier saklige hensyn, men dette skjedde mot Statens vegvesens anbefaling?

- De vil gjerne gjøre ting billigere, men folk som bor en plass vil gjerne unngå en tungt trafikkert vei. Som politiker er mitt hensyn å veie ulike hensyn mot hverandre. Jeg mener hensynet til skolevei er et rimelig hensyn. Det mente også kommunestyret i Lærdal, sier Solhjell.

HABIL: SV-topp og tidligere statsråd Bård Vegar Solhjell sier man ikke blir inhabil av å bo et sted. Her fotografert under SVs valgvake i 2013. FOTO: NILS BJÅLAND



- Og den nye regjeringen får regningen?

- Det tror jeg neppe. Dette ligger langt frem i tid. Hvem som skal betale, vet vi altså ikke. Om vi alltid skal legge vei der folk bor og ikke vil bruke penger på tunell og overgang, så blir det dårligere å bo steder. Det er grunnen til at folk engasjerte seg i dette også, svarer han.

- Var nærheten til Navarsetes hus et argument i samtalen med henne?

- Nei.

- Hvor lang var samtalen?

- Det husker jeg ikke, men hun argumenterte med lokaldemokratiet. Det jeg la vekt på i saken, var særlig hensynet til skoleveien og at vi kunne spare landbruksjord.

- Ville du vært habil i en sak om en vei som skulle gå 300 meter fra hjemmet ditt eller ikke?

- Altså, det må du nesten høre med henne om.

- Ville du vært det?

- Jeg er helt sikker på at hun ikke er inhabil, i det minste. Så vidt jeg vet så var hun ikke det, man blir ikke det av å være fra en plass. Jeg er ikke inhabil i alt fra Son. Man kan engasjere seg der man bor. Det som er viktig for oss som tar avgjørelser, er bindinger. Jeg visste om hennes bindinger til Lærdal.

- Skjønner du at dette, for alle som har fått en trasé tvers gjennom bygda si, fremstår som en skjult prosess?

- Heldigvis er det mange som får veitraseer utenfor sentrum i kommunene sine. Vi prøver ofte å bruke litt ekstra på det. Det er det jeg har gjort i dette tilfellet, svarer Solhjell.

- Men du har forståelse for at det gir et uheldig inntrykk?

- Det har vært en ryddig prosess der jeg har lyttet til ulike synspunkter.

- Det var vel ikke åpent at Navarsete ringte deg?

- Det er helt alminnelig, som kommentator Magnus Takvam i NRK sa, at statsråder ringer hverandre.

Liv Signe Navarsete opplyser gjennom sin medierådgiver Carsten Lier at hun tirsdag kveld er på kurs og ikke har anledning til å kommentere denne saken.

- Punkt en: Jeg er ikke berørt av veien, punkt to - om jeg hadde stått på hodet for å få tunellen, så hadde det vært helt legalt, sa Navarsete til NRK Sogn og Fjordane før helgen.

Drysset penger

VG skrev i 2012 om hvordan Liv Signe Navarsete som kommunalminister drysset penger over hjemfylket. Både i 2011 og 2010 delte hun ut mest penger til hjemfylket Sogn og Fjordane.

Bakgrunn: Navarsete ga 500.000 til hjemkommunen

I 2011 dreide det seg om 8,4 millioner kroner. VG skrev også om hvordan Navarsete ga en halv million kroner til et prosjekt i hjemkommunen Lærdal, der ektemannen Lars Petter Nesse var

FAKSIMILE: VG satte fokus på Navarsetes utdeling av Bolyst-midler også i valgkampen. I løpet av kommunevalgkampen kom hun med mer enn 30 tildelinger.

varaordfører.

- Det har vært et krevende arbeid å plukke ut de beste av hele 182 søknader. En av disse ligger i Lærdal i Sogn og Fjordane, sa kommunal- og regionalminister Liv Signe Navarsete (Sp) i en pressemelding 5. september i 2011 - én uke før kommunevalget.

Det ble i pressemeldingen ikke nevnt noe om at Lærdals prosjekt ikke ble rangert blant de ti beste i Sogn og Fjordane, da fylkeskommunen i fjor vurderte 26 søknader, og erklærte seg heller ikke inhabil i saksbehandlingen.

Høyres Per Kristian Foss, daværende representant i Stortingets kontroll- og konstitusjonskomité, syntes saken luktet.

- Med tanke på at ektemannen var varaordfører, ville det vært fornuftig å erklære seg inhabil. Da unnlater man å gi inntrykk av at dette er penger som gis til «en selv», sier Per-Kristian Foss til VG.

- Det er bedre å erklære seg inhabil en gang for mye enn en for lite, for å unnlate å gi inntrykk av at penger deles ut til venner. Men det er tydelig at denne tenkningen er helt fremmed i regjeringen, og det overrasker meg.

Kommentarfeltet på denne saken måtte dessverre stenges på grunn av usaklige og sjikanerende innlegg.

Publisert: 07.01.14 kl. 20:06 Oppdatert: 07.01.14 kl. 23:58